2023/0424 (NLE)

Javaslat

A TANÁCS VÉGREHAJTÁSI HATÁROZATA

az Írország helyreállítási és rezilienciaépítési terve értékelésének jóváhagyásáról szóló, 2021. szeptember 8-i (EU) (ST 11046/21 INIT; ST 11046/21 ADD 1) végrehajtási határozat módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel a Helyreállítási és Rezilienciaépítési Eszköz létrehozásáról szóló, 2021. február 12-i (EU) 2021/241 európai parlamenti és tanácsi rendeletre[[1]](#footnote-2) és különösen annak 20. cikke (1) bekezdésére,

tekintettel az Európai Bizottság javaslatára,

mivel:

(1) Azt követően, hogy Írország 2021. május 28-án benyújtotta nemzeti helyreállítási és rezilienciaépítési tervét (a továbbiakban: a terv), a Bizottság javaslatot terjesztett elő a Tanácsnak, amelyben pozitív értékelést adott a tervről. A Tanács a 2021. szeptember 8-i tanácsi végrehajtási határozattal[[2]](#footnote-3) jóváhagyta Írország helyreállítási és rezilienciaépítési tervének pozitív értékelését.

(2) Az (EU) 2021/241 rendelet 11. cikkének (2) bekezdése értelmében az egyes tagállamoknak nyújtott vissza nem térítendő pénzügyi támogatáshoz tartozó maximális pénzügyi hozzájárulást az ott meghatározott módszerrel 2022. június 30-ig aktualizálni kell. A Bizottság 2022. június 30-án bemutatta az Európai Parlamentnek és a Tanácsnak az aktualizálás eredményeit.

(3) Írország 2023. május 22-én az (EU) 2021/241 rendelet 21. cikke (1) bekezdésének megfelelően benyújtotta a Bizottságnak módosított tervét. A módosított terv benyújtását követően a Bizottság javaslatot terjesztett elő a Tanácsnak, amelyben pozitív értékelést adott a tervről. A Tanács a 2023. július 14-i tanácsi végrehajtási határozattal[[3]](#footnote-4) jóváhagyta a pozitív értékelést.

(4) A Tanács 2023. július 14-én az európai szemeszter keretében ajánlásokat címzett Írországnak. A Tanács különösen azt ajánlotta Írországnak, hogy biztosítsa az állami nyugdíjrendszer költségvetési fenntarthatóságát, és gyorsítsa fel a körforgásos gazdaság, valamint az ivóvíz- és szennyvíz-infrastruktúra felélénkítésére irányuló beruházásokat. A Tanács ezen túlmenően azt ajánlotta Írországnak, hogy csökkentse a fosszilis tüzelőanyagoktól való általános függőséget, összpontosítsa erőfeszítéseit a villamosenergia-rendszer rugalmasságának javítására és az energiarendszer integrációjának javítására, valamint észszerűsítse a megújuló energiaforrásokra, a tárolásra és a hálózati csatlakozókra vonatkozó tervezési és engedélyezési keretet. A Tanács azt is ajánlotta Írországnak, hogy hajtson végre olyan további intézkedéseket, amelyek fokozzák az épületek energiahatékonyságát, felgyorsítják a kibocsátásmentes járművek nyilvános töltőállomásainak telepítését, és a zöld átálláshoz szükséges készségekre összpontosítanak.

(5) Írország 2023. október 25-én benyújtotta a Bizottságnak második módosított nemzeti helyreállítási és rezilienciaépítési tervét. A módosított terv figyelembe veszi az (EU) 2021/241 rendelet 18. cikkének (2) bekezdése szerint aktualizált maximális pénzügyi hozzájárulást is, és az (EU) 2021/241 rendelet 21. cikke (1) bekezdésének megfelelően, és indokolással ellátott kérelmet intéz a Bizottsághoz, amelyben javasolja a tanácsi végrehajtási határozatnak az (EU) 2021/241 rendelet 21. cikkének (1) bekezdésével összhangban történő módosítását, mivel a terv objektív körülmények miatt részben már nem valósítható meg. Az Írország által a tervhez benyújtott módosítások 7 intézkedést érintenek.

(6) A konzultációk összefoglalóját Litvánia a módosított tervvel együtt benyújtotta. Az (EU) 2021/241 rendelet 19. cikkének megfelelően a Bizottság a rendelet V. mellékletében foglalt értékelési iránymutatásokkal összhangban értékelte a módosított terv relevanciáját, eredményességét, hatékonyságát és következetességét.

***Az (EU) 2021/241 rendelet 18. cikke alapján végzett aktualizálások***

(7) Írország az aktualizált maximális pénzügyi hozzájárulás figyelembevétele céljából két intézkedést aktualizált a módosított tervben. Írország kifejtette, hogy mivel a maximális pénzügyi hozzájárulás 988 966 534 EUR-ról 914 368 618 EUR-ra csökkent, a 2021. szeptember 8-i tanácsi végrehajtási határozat mellékletében szereplő két, az 1. komponenshez (A zöld átállás előmozdítása) és a 3. komponenshez (Társadalmi és gazdasági helyreállítás és munkahelyteremtés) tartozó intézkedést törölni kell a módosított tervből.

(8) Ezek az intézkedések a következők: az 1. komponenshez tartozó 1.1. beruházás (A lakóépületek energetikai felújítását célzó, alacsony költségű hitelprogram kockázatmentesítése), amelynek célja az energiahatékonyságba történő magánberuházások ösztönzése azáltal, hogy a részt vevő lakossági bankoknak és más hitelintézeteknek nyújtandó állami hitelgarancián alapuló, alacsony kamatozású, lakáskorszerűsítési hitelprogramot; valamint a 3. komponenshez tartozó 3.1. beruházás (Munkahelyi tapasztalatszerzési program), amely célja a legalább hat hónapja munkanélküli álláskeresők munkába való visszatérésének támogatása foglalkoztatási és képzési lehetőségek biztosításával. Ezen intézkedések leírását, valamint a kapcsolódó mérföldköveket és az 1., 2., 3., 78. és 79. célokat ezért törölni kell a 2021. szeptember 8-i tanácsi végrehajtási határozatból.

***Az (EU) 2021/241 rendelet 21. cikke alapján végzett módosítások***

(9) Az Írország által benyújtott, objektív körülmények miatt módosított terv öt intézkedést érint.

(10) Az első módosítás az 1. komponenshez (A zöld átállás előmozdítása) tartozó 1.2. beruházást (A vállalati szektor dekarbonizációjának felgyorsítása) érinti. E beruházás célja a vállalkozások dekarbonizációjának támogatása az energiamérési és -ellenőrzési rendszerek telepítésének ösztönzésével, valamint a szén-dioxid-semleges alacsony/közepes hőmérsékletű fűtés használatának növelésével a feldolgozóiparban. Írország kifejtette, hogy az 5. számú célt módosították annak érdekében, hogy – az intézkedés eredeti céljának eléréséhez – jobb alternatívákat lehessen megvalósítani. Konkrétabban: nagyobb mennyiségű szén-dioxid-csökkentést lehetne elérni kevesebb, de nagyobb méretű projekt támogatásával, mivel a kisebb projektek esetében a szén-dioxid-kibocsátás csökkentésének tonnánkénti költsége valószínűleg magasabb. Ennek alapján Írország kérte, hogy a vállalatok számára vonatkozó célt 750-ről 150-re csökkentsék, összhangban a megnövelt támogatásban részesülő projektek alacsonyabb számával, ami alkalmasabb az intézkedés céljának elérésére. Írország továbbá ugyanezen intézkedés 6. céljának módosítását kérte egy olyan szövegezési hiba miatt, amely az intézkedés szén-dioxid-csökkentési potenciáljának valótlan bemutatását eredményezte az eredeti tervben.Írország bizonyítékot szolgáltatott arra vonatkozóan, hogy – az 5. cél fent említett módosításával együtt – indokolt a 6. cél 40 000 tonna szén-dioxid-kibocsátáscsökkentési mennyiségre történő módosítása. Ugyanezen körülményekre tekintettel Írország továbbá kérte a következők módosítását: az 1.2.1. és az 1.2.2. alintézkedés leírása, a 4., 5., 6., 7. és 8. célok és a hozzájuk tartozó mérföldkövek leírása, továbbá a 4. és 7. mérföldkő minőségi mutatójának leírása, valamint a 7. mérföldkőhöz és a 8. célhoz kapcsolódó intézkedés leírása. A 2021. szeptember 8-i tanácsi végrehajtási határozatot ennek megfelelően módosítani kell.

(11) A második módosítás az 1. komponenshez tartozó 1.3. számú beruházást (Az állami szektor épületeinek utólagos átalakítását célzó projekt) érinti. E beruházás célja az állami irodaépületek jelentős korszerűsítésének finanszírozása az energiahatékonyságba és a korszerűsítési fejlesztésekbe való beruházás révén, az épületek szénlábnyomának jelentős csökkentése és hasznos élettartamuk meghosszabbítása érdekében. Írország kifejtette, hogy az intézkedés 10. mérföldköve már nem érhető el az adott időkereten belül, mivel az Ukrajna elleni orosz agresszió következtében nagyszámú menekültnek van szüksége lakhatási megoldásokra. A kormánynak a humanitárius válság hatásainak kezelésére irányuló erőfeszítései magyarázzák, hogy a 10. mérföldkő végrehajtásától az érkező ukrán menekültek sürgősségi lakhatási és szállásigényének kezelésére fordították az adminisztratív forrásokat. Mivel a Közmunkaügyi Hivatalt („Office of Public Works”, OPW) bízták meg azzal a feladattal, hogy sürgősségi szálláshely-megoldásokat dolgozzon ki és építsen ki az ukrán menekültek számára, adminisztratív erőforrásainak jelentős részét rövid időn belül át kellett csoportosítani ezekre az erőfeszítésekre. Ez az előre nem látható körülmény felülírta az OPW megszokott feladatait, és ezáltal késedelmet okozott az 1.3. számú beruházás végrehajtásában. Ennek alapján Írország azt kérte, hogy a 10. mérföldkő teljesítésének indikatív időpontját halasszák el 2025 negyedik negyedévére, és módosítsák a mérföldkő leírását. Ugyanezen körülményekre tekintettel Írország továbbá kérte az 1.3. beruházás leírásának, a 9., 10. és 11. mérföldkő leírásának és minőségi mutatójának, valamint a 10. mérföldkő elnevezésének módosítását. A 2021. szeptember 8-i tanácsi végrehajtási határozatot ennek megfelelően módosítani kell.

(12) A harmadik módosítás az 1. komponenshez tartozó 1.4. beruházást (A jövőbeli villamosítás lehetővé tétele a corki elővárosi vasútba eszközölt célzott beruházások révén) érinti. Az 1.4. beruházás célja a fenntartható mobilitási politika kiterjesztése Cork régióban, a gépkocsihasználat csökkentése és a tömegközlekedés elterjedésének növelése, hozzájárulva ezáltal az üvegházhatást okozó gázok kibocsátásának csökkentéséhez. A beruházás három alintézkedésből áll: i. A jövőbeli villamosítás lehetővé tétele a corki elővárosi vasútba eszközölt célzott beruházások révén – Egy további átmenő forgalmú vonal kialakítása egy újabb peronnal a kenti pályaudvaron, ii. A jövőbeli villamosítás lehetővé tétele a corki elővárosi vasútba eszközölt célzott beruházások révén – A Glounthaune és Midleton közötti jelenlegi egyvágányú vonal kétvágányúsítása; iii. A jövőbeli villamosítás lehetővé tétele a corki elővárosi vasútba eszközölt célzott beruházások révén – A vonalak jelzőrendszereinek felújítása. Írország kifejtette, hogy az intézkedés eredeti céljának eléréséhez a jobb alternatívák megvalósítása érdekében módosították az első alintézkedéshez (egy további átmenő forgalmú vonal kialakítása egy újabb peronnal a kenti pályaudvaron) tartozó gyalogos híd építésére vonatkozó leírásban meghatározott követelményeket. A megvalósíthatósági és tervezési tanulmányokat követően egy független harmadik fél a meglévő peron bővítését ajánlotta előnyben részesített lehetőségként. Egy meglévő peron bővítése mint előnyben részesített lehetőség az eredeti helyreállítási és rezilienciaépítési terv benyújtásának időpontjában nem volt előre látható. Ennek alapján Írország az intézkedés megnevezésének és leírásának, valamint a 14., 15. és 16. mérföldkőhöz kapcsolódó intézkedésnek, valamint a 16. mérföldkő leírásának módosítását kérte annak érdekében, hogy e szövegrészek tükrözzék azt a tényt, hogy az állomás kapacitása az akadálymentességi követelmények betartása mellett tovább bővíthető, így a gyalogos híd építése már nem szükséges. Írország továbbá – ugyanezen körülményekre tekintettel – kérte az 1.4.1., 1.4.2. és 1.4.3. alberuházásokhoz tartozó intézkedések leírásának, valamint a 12. és 22. mérföldkő elnevezésének és minőségi mutatójának módosítását. A 2021. szeptember 8-i tanácsi végrehajtási határozatot ennek megfelelően módosítani kell.

(13) A negyedik módosítás a 2. komponens (A digitális reformok és átalakulás felgyorsítása és kiterjesztése) keretében megvalósuló 2.1. beruházással (Közös kormányzati adatközpont kialakítása) kapcsolatos. A beruházás egy közös kormányzati adatközpont kialakításából áll. Írország kifejtette, hogy az intézkedés 54. mérföldköve és 55. célja az Ukrajna elleni orosz agresszió által az ellátási láncban okozott zavarok, valamint az építőanyagok árát befolyásoló infláció és az emelkedő energiaköltségek miatt már nem valósítható meg az adott időkereten belül. A költségnövekedés késleltette a pályázati eljárást, mivel felül kellett vizsgálni az adatközpont megépítésével kapcsolatos üzleti tervet, további finanszírozásra volt szükség, és a szerződés odaítélése előtt kormányzati jóváhagyást is kellett szerezni. Ezen túlmenően Írország kifejtette, hogy a négy szervezet szervereinek és szolgáltatásainak az új kormányzati adatközpontba történő átköltöztetésére vonatkozó 55. célhoz kapcsolódó követelmény a fenti késedelmek miatt már nem teljesíthető, mert így csak egy év állna rendelkezésre az építkezés befejezése és a Helyreállítási és Rezilienciaépítési Eszköz időszakának vége között. Ennek alapján Írország az 54. mérföldkő és az 55. cél teljesítésének 2025 második negyedévére, illetve 2026 második negyedévére történő elhalasztását, valamint az 55. cél csökkentését kérte. Utóbbi esetében az eredetileg négy helyett csak két szervezet költöztetné át szervereit és szolgáltatásait az új kormányzati adatközpontba. Ugyanezen körülményekre tekintettel Írország továbbá kérte a 2.1. intézkedés leírásának, valamint az 55. cél leírásának módosítását. A 2021. szeptember 8-i tanácsi végrehajtási határozatot ennek megfelelően módosítani kell.

(14) Az ötödik módosítás a 3. komponenshez tartozó 3.2. számú beruházást (Solas helyreállítási készségfejlesztési program) érinti. A beruházás célja finanszírozás nyújtása a munkavállalók átképzéséhez és továbbképzéséhez, hogy felvértezze a résztvevőket a kettős átálláshoz, valamint a megcélzott ágazatokban a foglalkoztatási lehetőségekhez szükséges készségekkel. Írország kifejtette, hogy ezen intézkedés 82. és 83. célja a 2021. szeptember 8-i tanácsi végrehajtási határozatban meghatározott időkereten belül már nem valósítható meg, mivel a világjárvány okozta válságot követően a foglalkoztatás váratlan rezilienciájának köszönhetően alacsony a munkanélküliségi ráta. Bár ez a fejlemény Írország számára nagyon kedvező, hatással van arra, hogy a továbbképzési ágazat képes-e elérni az intézkedés céljait. Ezen túlmenően Írország kifejtette, hogy a 83. cél (a „Készségek a versenyképességért” kezdeményezésben részt vevők legalább 20 %-a legyen olyan 30 év alatti nő, aki a nemzeti képesítési keretrendszerben legfeljebb 5 évet járt iskolai intézménybe) a fent említett okok miatt már nem teljesíthető. Ennek alapján Írország azt kérte, hogy a 82. és 83. cél teljesítésének indikatív időpontját halasszák el 2024 negyedik negyedévére, és módosítsák a 83. célra vonatkozó értéket, valamint a cél leírását: a „Készségek a versenyképességért” kezdeményezésben részt vevő, a nemzeti képesítési keretrendszerben legfeljebb 5 évnyi iskolázottsággal rendelkező, 30 év alatti nőkre vonatkozó 20 %-os cél helyett a cél megvalósítását 2024 negyedik negyedévére halasztják, és a résztvevők körét életkortól és iskolai végzettségtől függetlenül valamennyi nőre kiterjesztik, aminek eredményeként a nők 50 %-a vehet részt legalább egy, a „Készségek a versenyképességért” kezdeményezés keretében biztosított képzésre. Ugyanezen körülményekre tekintettel Írország továbbá a következők módosítását kérte: a 3.2. intézkedés leírása, a 80., 81., 82. és 83. számú mérföldkövek és célok elnevezése és leírása, valamint a 80. és 81. mérföldkő minőségi mutatója. A 2021. szeptember 8-i tanácsi végrehajtási határozatot ennek megfelelően módosítani kell.

(15) A Bizottság úgy véli, hogy az Írország által ismertetett indokok alapján helyénvaló az (EU) 2021/241 rendelet 18. cikkének (2) bekezdése szerinti aktualizálás és 21. cikkének (2) bekezdése szerinti módosítás.

(16) Az Írország által előterjesztett korlátozott módosítások nem befolyásolják a helyreállítási és rezilienciaépítési terv relevanciájára, eredményességére, hatékonyságára és koherenciájára vonatkozó korábbi pozitív értékelést.

***Szövegezési hibák javítása***

(17) A 2021. szeptember 8-i tanácsi végrehajtási határozat szövege egy szövegezési hibát tartalmazott, amely három mérföldkövet és célt és egy intézkedést érint. A tanácsi végrehajtási határozat módosítása keretében javítani kell azt a szövegezési hibát, amely miatt a határozat nem a Bizottság és Írország közötti megállapodásnak megfelelően tükrözi a Bizottságnak 2021. május 28-án benyújtott terv tartalmát.

(18) A szövegezési hiba a 3.6. reform (Agresszív adótervezés) leírásához, valamint a 3. komponens 96. mérföldköve leírásához kapcsolódik. Ezek a korrekciók nem befolyásolják az érintett intézkedés végrehajtását.

***Az országspecifikus ajánlásokban azonosított kihívások összességének vagy jelentős részének kezelése***

(19) Az (EU) 2021/241 rendelet 19. cikke (3) bekezdésének b) pontjával és V. mellékletének 2.2. kritériumával összhangban a módosított terv várhatóan továbbra is hozzájárul majd az Írországnak címzett releváns országspecifikus ajánlásokban – beleértve azok költségvetési vonatkozásait is –, azonosított kihívások összességének vagy jelentős részének eredményes kezeléséhez.

(20) Az 1.1. beruházás (A lakóépületek energetikai felújítását célzó, alacsony költségű hitelprogram kockázatmentesítése) megszüntetése ellenére az aktualizált terv továbbra is foglalkozik a zöld átállással kapcsolatos kihívásokkal. Az aktualizált terv továbbra is a zöld intézkedések széles körét tartalmazza: ezek a középületek energetikai felújításának előmozdítására, vállalkozások dekarbonizációjára és a fenntartható közlekedés fellendítésére, valamint a tőzeglápok helyreállítása és a vízkezelés javítása révén a biológiai sokféleséggel kapcsolatos kihívások kezelésére irányulnak. Emellett a 3.1. beruházás (Munkahelyi tapasztalatszerzési program) megszüntetése ellenére az aktualizált helyreállítási és rezilienciaépítési terv aktív integrációs támogatás és továbbképzés útján támogassa a foglalkoztatást; a 3.2. beruházáson (SOLAS helyreállítási készségfejlesztési program) keresztüli továbbképzés révén továbbra is hozzájárul a foglalkoztatással kapcsolatos kihívások kezeléséhez.

***A növekedési potenciálhoz, a munkahelyteremtéshez, valamint a gazdasági, társadalmi és intézményi rezilienciához való hozzájárulás***

(21) Az (EU) 2021/241 rendelet 19. cikke (30) bekezdésének c) pontjával és V. mellékletének 2.3. kritériumával összhangban a módosított terv várhatóan továbbra is jelentős hatást gyakorol majd Írország növekedési potenciáljának, munkahelyteremtésének, valamint gazdasági, intézményi és társadalmi rezilienciájának megerősítésére, hozzájárulva a szociális jogok európai pillérének végrehajtásához, többek között a gyermekekre és a fiatalokra vonatkozó szakpolitikák előmozdítása révén, valamint a Covid19-válság gazdasági és társadalmi hatásának enyhítéséhez, ezáltal fokozva az Unión belüli gazdasági, társadalmi és területi kohéziót és konvergenciát.

(22) Az aktualizált helyreállítási és rezilienciaépítési terv annak ellenére, hogy a 3. komponenshez tartozó 3.1. beruházás (Munkahelyi tapasztalatszerzési program) megszűnt, még mindig tartalmaz olyan intézkedéseket, amelyek a foglalkoztatás támogatása révén erősítik a társadalmi kohéziót, különösen továbbképzési és átképzési lehetőségek és oktatási beruházások révén.

***A zöld átálláshoz, többek között a biológiai sokféleség előmozdításához való hozzájárulás***

(23) Az (EU) 2021/241 rendelet 19. cikke (3) bekezdésének e) pontjával és V. mellékletének 2.5. kritériumával összhangban a módosított helyreállítási és rezilienciaépítési terv olyan intézkedéseket tartalmaz, amelyek nagymértékben („A” minősítés) hozzájárulnak a biológiai sokféleségre is kiterjedő zöld átálláshoz vagy az abból fakadó kihívások kezeléséhez. Az éghajlattal kapcsolatos célokat támogató intézkedések az (EU) 2021/241 rendelet VI. mellékletében foglalt módszertannak megfelelő számítás szerint a helyreállítási és rezilienciaépítési terv teljes allokációjának 42 %-át teszik ki.

(24) A módosított terv zöld átállásra irányuló ambíciószintje az eredeti tervhez képest továbbra is fennáll, elsősorban azért, mert a terv teljes allokációja arányosan csökken azáltal, hogy az Írország rendelkezésére álló maximális pénzügyi hozzájárulás csökkenése következtében csökkent az éghajlattal kapcsolatos célokhoz való hozzájárulás is, és az eredeti terv 42 %-ához képest a felülvizsgált terv 42 %-át teszi ki.

(25) A maximális pénzügyi hozzájárulás aktualizálásának és az objektív körülményeknek a figyelembevételét célzó módosítások nem befolyásolják a zöld átálláshoz – többek között a biológiai sokféleséghez – vagy az abból eredő kihívások kezeléséhez való hozzájárulás korábbi pozitív értékelését. A helyreállítási és rezilienciaépítési tervben foglalt jelentős beruházások hozzájárulhatnak a gazdaság dekarbonizációjához azáltal, hogy javítják a középületek energiahatékonyságát, dekarbonizálják az iparágakat, előmozdítják a fenntartható vasúti közlekedést, helyreállítják a biológiai sokféleséget a tőzeglápok rehabilitációja révén, javítják a vízkezelést, valamint elősegítik a zöld kutatást és innovációt. Írország helyreállítási és rezilienciaépítési tervében olyan intézkedések is szerepelnek, amelyek biztosítják, hogy mielőbb hatályba lépjenek az éghajlatváltozásról szóló törvény módosításai és ehhez kapcsolódóan az éghajlattal kapcsolatos célok növelése, valamint, hogy az RRF-időszakban a szén-dioxid-adó mértékét jelentősen megemeljék.

***A digitális átálláshoz való hozzájárulás***

(26) Az (EU) 2021/241 rendelet 19. cikke (3) bekezdésének f) pontjával és a rendelet V. mellékletének 2.6. kritériumával összhangban a módosított terv olyan intézkedéseket tartalmaz, amelyek nagymértékben („A” minősítés) hozzájárulnak a digitális átálláshoz vagy az abból fakadó kihívások kezeléséhez. A digitális célkitűzéseket támogató intézkedések az említett rendelet VI. mellékletében foglalt módszertannak megfelelő számítás szerint a módosított terv teljes allokációjának 34,2 %-át teszik ki.

(27) A módosított terv digitális átállásra irányuló törekvése az eredeti tervhez képest valamivel ambiciózusabb, elsősorban azért, mert a helyreállítási és rezilienciaépítési terv teljes allokációja az arányosnál nagyobb mértékben csökken a digitális átállással kapcsolatos célokhoz való hozzájárulás az Írország rendelkezésére álló maximális pénzügyi hozzájárulás csökkenésével, és az eredeti terv 32 %-ához képest a felülvizsgált terv 34,2 %-át teszi ki.

(28) A maximális pénzügyi hozzájárulás aktualizálásának és az objektív körülményeknek a figyelembevételét célzó módosítások nem befolyásolják a digitális átálláshoz vagy az abból eredő kihívások kezeléséhez való hozzájárulás korábbi pozitív értékelését. Számos intézkedés célja, hogy hozzájáruljon a digitális átálláshoz azáltal, hogy támogatja a vállalkozások digitalizációját, kezeli a digitális szakadék kockázatát, többek között az oktatási ágazatban, fejleszti a digitális készségeket, valamint támogatja a digitális infrastruktúra fejlesztését és a digitális közszolgáltatások nyújtását.

***Az Unió pénzügyi érdekeinek védelme***

(29) Az (EU) 2021/241 rendelet 19. cikke (3) bekezdésének j) pontjával és V. mellékletének 2.10. pontjával összhangban a módosított tervben javasolt intézkedések megfelelőek („A” minősítés) ahhoz, hogy megelőzzék, feltárják és korrigálják a korrupciót, a csalást és az összeférhetetlenséget az említett rendelet alapján biztosított források felhasználása során, és az intézkedések várhatóan eredményesen biztosítják a kettős finanszírozás elkerülését az említett rendelet alapján nyújtott és a más uniós programokból származó források tekintetében. Ez nem érinti az uniós jognak való megfelelés előmozdítására és érvényesítésére szolgáló egyéb instrumentumok és eszközök alkalmazását, többek között a korrupció, a csalás és az összeférhetetlenségek megelőzése, feltárása és korrekciója, valamint az Unió költségvetésének az (EU, Euratom) 2020/2092 európai parlamenti és tanácsi rendelettel[[4]](#footnote-5) összhangban történő védelme tekintetében.

(30) Az eredeti ír terv értékelése az (EU) 2021/241 rendelet 19. cikke (3) bekezdésének j) pontjával és a V. mellékletének 2.10. kritériumával összhangban úgy ítélte meg, hogy a tervben javasolt intézkedések megfelelőek („A” minősítés) ahhoz, hogy megelőzzék, feltárják és korrigálják a korrupciót, a csalást és az összeférhetetlenséget, feltéve, hogy a 108. és a 109. mérföldkő időben teljesül. Ezek a mérföldkövek a következőkre vonatkoznak: i. adattári rendszer az ellenőrzés és kontroll számára, ii. a végrehajtó szerv és az ellenőrző szerv igazgatási kapacitása.

(31) Az eredeti értékelés óta a Bizottság hozzáfért a tényleges végrehajtásra vonatkozó információkhoz. Ez magában foglalja az Unió pénzügyi érdekeinek védelmére vonatkozóan a Bizottság által Írországban végzett ellenőrzés megállapításait is.

(32) Ezen információk fényében a Bizottság úgy véli, hogy az ír tervre alkalmazandó belső kontrollrendszer összességében megfelelő, de vannak olyan hiányosságok, amelyeket az ellenőrzésre és kontrollra vonatkozó célzott mérföldkövek révén kell kezelni. Ez azzal kapcsolatos, hogy a végrehajtó szervnek (a Közkiadásokért és Reformért Felelős Minisztériumnak) kellene utasításokat adnia az elszámoltatható szervezeti egységeknek azzal a céllal, hogy tovább erősítse a súlyos szabálytalanságok, például a csalás, az összeférhetetlenség, a korrupció és a kettős finanszírozás megelőzésére, feltárására és korrekciójára vonatkozó keretet.

(33) A módosított ír helyreállítási és rezilienciaépítési tervben ismertetett belső kontrollrendszer a csalás, a korrupció, az összeférhetetlenség és a kettős finanszírozás megelőzésére és felderítésére szolgáló szilárd folyamatokon és struktúrákon alapul. Egyértelműen kijelölt osztályok és ügynökségek felelősek és elszámoltathatók a terven belüli egyedi beruházási és reformvállalások végrehajtásáért, teljesítéséért és az azokról való jelentéstételért a hatáskörükbe tartozó területeken. Az (EU) 2021/241 rendelet 22. cikke (2) bekezdésének d) pontja szerinti szabványosított adatkategóriáknak a Helyreállítási és Rezilienciaépítési Eszköz információs rendszere általi gyűjtése és az ezekhez való hozzáférés biztosítása megfelelő. A végrehajtó szerv, amely egyéb feladatok mellett a kontrollintézkedések végrehajtásának felügyeletéért felelős, rendelkezik a feladatai ellátásához szükséges igazgatási kapacitással. Az ERFA Ellenőrzési Hatóság jogi felhatalmazást kap arra, hogy feladatait a közkiadásokért és reformért felelős miniszter közvetlen irányítása alatt, valamint a Közkiadásokért és Reformért Felelős Minisztériumhoz tartozó auditbizottság általános felügyelete és irányítása alatt lássa el.

(34) Az ellenőrzés és a kontroll területén egy további mérföldkövet kell bevezetni. Ez előírja, hogy a végrehajtó szerv (a Közkiadásokért és Reformért Felelős Minisztérium) utasítsa az elszámoltatható szervezeti egységeket az előzetes összeférhetetlenségi és kettős finanszírozási ellenőrzések, a csaláskockázat-értékelések és a helyszíni ellenőrzések elvégzésére. A mérföldkőnek legkésőbb a második kifizetési kérelem Bizottsághoz történő benyújtásáig kell teljesülnie.

***Egyéb értékelési kritériumok***

(35) Az (EU) 2021/241 rendelet 19. cikke (3) bekezdésének a), d), g), i) és k) pontjában meghatározott értékelési kritériumok tekintetében a helyreállítási és rezilienciaépítési terv korlátozott mértékű módosításai nem befolyásolják az eredeti terv pozitív értékelését.

***Pozitív értékelés***

(36) Miután a Bizottság pozitív értékelést adott a módosított tervről, megállapítva, hogy a terv kielégítő mértékben megfelel az (EU) 2021/241 rendeletben meghatározott értékelési kritériumoknak, az említett rendelet V. melléklete 20. cikkének (2) bekezdésével összhangban meg kell határozni a módosított terv végrehajtásához szükséges reform- és beruházási intézkedéseket, a releváns mérföldköveket, célokat és mutatókat, valamint az Unió által a módosított terv végrehajtásához vissza nem térítendő pénzügyi támogatás formájában rendelkezésre bocsátott összeget.

(37) Írország aktualizált tervének becsült összköltsége 923 158 300 EUR. Mivel a módosított terv becsült összköltsége magasabb, mint az Írország rendelkezésére álló, aktualizált maximális pénzügyi hozzájárulás összege, az Írország módosított tervéhez allokált, a 11. cikkel összhangban kiszámított pénzügyi hozzájárulásnak meg kell egyeznie az Írország módosított tervéhez rendelkezésre álló pénzügyi hozzájárulás teljes összegével. Ez az összeg 914 368 618 EUR.

(38) Az Írország helyreállítási és rezilienciaépítési terve értékelésének jóváhagyásáról szóló, 2021. szeptember 8-i 11046/21 tanácsi végrehajtási határozatot ezért ennek megfelelően módosítani kell. Az egyértelműség érdekében az említett végrehajtási határozat mellékletét új melléklettel kell felváltani,

ELFOGADTA EZT A HATÁROZATOT:

1. cikk

Az Írország helyreállítási és rezilienciaépítési terve értékelésének jóváhagyásáról szóló 2021. szeptember 8-i tanácsi végrehajtási határozat a következőképpen módosul:

1. Az 1. cikk helyébe a következő szöveg lép:

„*1. cikk*

*A terv értékelésének jóváhagyása*

A Tanács jóváhagyja Írország aktualizált helyreállítási és rezilienciaépítési tervének az (EU) 2021/241 rendelet 19. cikkének (3) bekezdésében előírt kritériumok szerinti értékelését. A helyreállítási és rezilienciaépítési terv szerinti reformokat és beruházási projekteket, a helyreállítási és rezilienciaépítési terv nyomon követésére és végrehajtására vonatkozó intézkedéseket és ütemtervet, beleértve a releváns mérföldköveket és célokat, a tervezett mérföldkövek és célok teljesítéséhez kapcsolódó releváns mutatókat, valamint a Bizottság számára az alapul szolgáló releváns adatokhoz való teljes körű hozzáférést biztosító szabályokat e határozat melléklete tartalmazza.”

2. A 2. cikk (1) bekezdésének helyébe a következő szöveg lép:

„(1) Az Unió vissza nem térítendő támogatás formájában 914 368 618 EUR[[5]](#footnote-6) összegű pénzügyi hozzájárulást bocsát Írország rendelkezésére. 914 368 618 EUR, amely jogi kötelezettségvállalással 2022. december 31-ig terhelhető.”;

3. A melléklet helyébe az e határozat mellékletében szereplő szöveg lép.

2. cikk

Ennek a határozatnak Írország a címzettje.

Kelt Brüsszelben, -án/-én.

 a Tanács részéről

 az elnök

1. HL L 57., 2021.2.18., 17. o. [↑](#footnote-ref-2)
2. ST 11046/21 INIT; ST 11046/21 ADD 1. [↑](#footnote-ref-3)
3. ST 11336/23 INIT. [↑](#footnote-ref-4)
4. Az Európai Parlament és a Tanács (EU, Euratom) 2020/2092 rendelete (2020. december 16.) az uniós költségvetés védelmét szolgáló általános feltételrendszerről (HL L 433. I, 2020.12.22., 1. o.). [↑](#footnote-ref-5)
5. Ez az összeg az (EU) 2021/241 rendelet 6. cikkének (2) bekezdése szerinti kiadásokból Írországra jutó arányos rész levonása utáni pénzügyi allokációnak felel meg, és az említett rendelet 11. cikke szerinti módszertannal összhangban került meghatározásra. [↑](#footnote-ref-6)